**lav4e**

**РЕПУБЛИКА БЪЛГАРИЯ**

Министерство на земеделието, храните и горите

Областна дирекция “Земеделие”- гр. Бургас

**КАКВО ЗАСЯГАТ ОСНОВНИТЕ ПРОМЕНИ В**

**НАРЕДБА № 44 от 20.04.2006 г. за ветеринарномедицинските изисквания към животновъдните обекти, последно изм. и доп. ДВ. бр. 5 от 17 Януари 2020г.**

* Промените засягат предимно отглеждането на свине в лични стопанства, фамилни и индустриални ферми и имат за цел постигане на по-висока биосигурност при отглеждане на селскостопански животни /намаляване на риска от проникване и разпространение на заразни заболявания/.
* **ЛИЧНИ СТОПАНСТВА:**
* **"Лично стопанство"** е животновъден обект, в който се отглеждат животни с цел добив на суровини и храни за лична консумация.
* В личните стопанства на физически лица се отглеждат за лични нужди до:
* два броя едри преживни животни (ЕПЖ) и приплодите им до 12-месечна възраст;
* десет броя дребни преживни (ДПЖ) с приплодите им до 9-месечна възраст;
* три броя прасета за угояване, различни от свине майки и некастрирани нерези;
* два броя еднокопитни и приплодите им до 12-месечна възраст;
* десет възрастни зайци с приплодите им, но не повече от сто броя общо;
* петдесет възрастни птици независимо от вида;
* сто бройлера или подрастващи птици независимо от вида.

**Животновъдните обекти за отглеждане на свине в лични стопанства:**

* Имат обособено място за отглеждане на животните, което е оградено по начин, не позволяващ достъпа на други животни, и е осигурена защита от гризачи;
* Площта за отглеждане на едно животно е не по-малко от 1 кв. м;
* Обособеното място за отглеждане, използваните съоръжения и инвентар са изградени от материали и по начин, позволяващи цялостно и ефективно почистване, дезинфекция, дезинсекция и дератизация;
* Разполагат с хранителни корита с размери от 30 см до 35 см дължина, от 30 см до 35 см широчина и с височина на предния ръб 20 см и поилки;
* Влизането на лицата до мястото за отглеждане на прасета за угояване и излизането се осъществява с работно облекло и обувки след преминаване през място за дезинфекция;
* Имат обособено място за предварително съхранение и обеззаразяване на тор, съобразено с броя на отглежданите животни, за не по-малко от 40 дни, а в нитратно уязвимите зони за не по-малко от 6 месеца.
* Животновъдните обекти се привеждат в съответствие с изискванията на тази наредба **в шестмесечен срок** от влизането ѝ в сила.
* **ФАМИЛНИ И ИНДУСТРИАЛНИ ФЕРМИ:**
* **"Животновъден обект за отглеждане на свине във фамилна ферма"** е обект с въведени мерки за биосигурност за отглеждане до 10 броя свине майки и приплодите им, но не повече от 200 броя свине общо.
* **"Животновъден обект за отглеждане на свине в индустриална ферма"** е обект, в който се отглеждат животни при осигуряване на висока степен на биосигурност, механизация и автоматизация на производствените процеси, интензивно отглеждане с цикличност на производството и стандартност на продукцията.
* **"Биосигурност (биологична сигурност)"** е комплекс от управленски и физически мерки, които намаляват риска от проникването, развитието и разпространението на болестите по животните.
* **Нов** животновъден обект за отглеждане на **птици** се изгражда на разстояние не по-малко от 10 км от заградена територия за отглеждане на пернат дивеч.
* **Нови** животновъдни обекти за отглеждане на **свине** във фамилна и индустриална ферма се изграждат при спазване на мерките за биосигурност и на разстояние не по-малко от 10 км от други обекти за отглеждане на свине във фамилна, индустриална ферма и заградена територия за отглеждане на космат дивеч.
* В животновъдните обекти за отглеждане на **птици и свине** обособените места и/или съоръженията за съхранение на фураж за изхранване на животните и за постелята са покрити и заградени по начин, осигуряващ защита от диви птици и гризачи.
* На входа на всяка сграда за отглеждане на животните има филтър за смяна на работното облекло, оборудван с вана за измиване и дезинфекция на обувките и съоръжение за дезинфекция на ръцете;
* Обособяват се помещение или място **на входа и на изхода** на животновъдните обекти с необходимото оборудване за почистване, измиване и дезинфекция на транспортни средства, включително и такива, използвани само за нуждите на обекта.

**Животновъдните обекти за отглеждане на свине във фамилни ферми:**

* Сградите, помещенията, съоръженията и инвентарът са изградени от материали, устойчиви на тежестта и движението на животните, и с повърхности, подходящи за почистване, измиване, дезинфекция, дезинсекция и дератизация, и са с обезопасени отвори, гарантиращи защита от птици, гризачи и насекоми;
* На входа/изхода на всяка сграда за отглеждане на животните има филтър за смяна на работното облекло, оборудван с вана за измиване и дезинфекция на обувките и съоръжение за дезинфекция на ръцете;
* Имат помещение или място **на входа и на изхода** с необходимото оборудване за почистване, измиване и дезинфекция на транспортни средства;
* Имат място/съоръжения за предварително съхранение и обеззаразяване на тор, торови течности и технологични води за не по-малко от 40 дни;
* Собственикът или ползвателят на **фамилна ферма за отглеждане на свине** е длъжен да разполага с одобрени от изпълнителния директор на БАБХ или оправомощено от него лице:
* индивидуален план за биосигурност с определяне на критичните контролни точки в обекта и процедури за тяхното управление;
* изготвен план за прилагане на спешни мерки при констатиране на заразно заболяване.

**Животновъдните обекти за отглеждане на свине в индустриални ферми**:

* Около животновъдните обекти за отглеждане на **свине** в индустриална ферма за ограничаване на всякакъв контакт с диви свине се обособява:
* буферна зона с отстояние не по-малко от 500 м от оградата на обекта до горски територии и обработваеми земеделски земи за добив на продукция,

или

* двойна ограда, състояща се от мрежа и електро пастир,

или

* плътна ограда, която е метална или зидана;
* Имат съоръжения за съхранение на тор и обеззаразяване, съобразени с капацитета и технологията на отглеждане, с изключение на случаите при сключен договор за ежедневно/директно извозване за преработка или оползотворяване; животновъдните обекти, разположени в нитратно уязвимите зони, следва да спазват изискванията на Наредба № 2 от 2007 г. за опазване на водите от замърсяване с нитрати от земеделски източници.
* За обекти, чиито животни са разпределени в две или повече самостоятелни производствени групи, могат да се въведат отделни мерки за биосигурност за всяка група, при условие че структурата, размерът и отстоянията и извършващите в тях операции го позволяват. Мерките трябва да са разписани в индивидуалния план за биосигурност на обекта.
* На границата на "бялата зона" на животновъдния обект може да се изгражда кланица/кланичен пункт или кланица с интегрирано към нея предприятие за производство на месни продукти, мляно месо и месни заготовки, при условие че в него се колят само свине от животновъдния обект и/или от технологично свързани обекти и се преработва само месото, добито от тези свине. В така изграденото предприятие може да се преработва и месо от едри преживни животни, при условие че е добито в кланица, регистрирана по реда на чл. 12 от Закона за храните и транспортирано съгласно изискванията на Закона за ветеринарномедицинската дейност.
* Собственикът или ползвателят на люпилня и/или животновъден **обект за отглеждане на птици и свине** **в индустриална ферма** е длъжен да разполага с одобрени от изпълнителния директор на БАБХ или оправомощено от него лице:
* програма за почистване, дезинфекция, дезинсекция и дератизация с въведени процедури и тяхното документиране;
* индивидуален план за биосигурност с определяне на критичните контролни точки в обекта и процедури за тяхното управление;
* изготвен план за прилагане на спешни мерки при констатиране на заразно заболяване.
* Животновъдните обекти за отглеждане на **свине** във фамилна и индустриална ферма се привеждат в съответствие с изискванията на тази наредба **в срок до 31.12.2020 г.**
* **Животновъдните обекти - постоянни пчелини**
* разполагат с ограждение, осигуряващо безопасността на обекта, което не позволява достъп и свободно преминаване от хора и животни;
* имат поставена информационна табела на входа, съдържаща данни за идентификацията на обекта;
* снабдени са постоянно с вода;
* обектите, намиращи се в урегулирани поземлени имоти, трябва да разполагат с ограда.
* **Животновъдните обекти – пасища**:
* **"Животновъден обект - пасище"** е място с тревни фуражни култури, където временно или постоянно се отглеждат или настаняват ЕПЖ, ДПЖ или еднокопитни животни.
* разполагат с ограждение, осигуряващо безопасност на обекта, което не позволява свободен достъп на хора и неконтролируемо движение на диви и селскостопански животни;
* разполагат с площ от поне два декара за една животинска единица;
* имат осигурен постоянен достъп до вода и храна;
* имат навес с минимум две съседни страни, който осигурява защита от неблагоприятни атмосферни влияния и други вредни въздействия върху здравословното състояние на всички животни;
* разполагат с обособено място или съоръжение, което дава възможност за бързо залавяне и фиксиране на животните при извършване на ветеринарномедицински или зоотехнически манипулации;
* имат поставена информационна табела на входа, съдържаща данни за идентификацията на обекта.
* За животновъдните обекти - пасища, в които за периода от 15 ноември до 15 март не се отглеждат животни, **не са задължителни изискванията** за осигуряване на ограждение, навес с минимум две съседни страни и информационна табела на входа.